<classify> Bayern Munich ilijikuta ikilala kwa mabao 3-1 katika mchezo wa Ligi Kuu ya Ujerumani ya Bundesliga kikiwa ni kipigo chao cha kwanza msimu huu katika ligi.Mabingwa hao wanaojulikana kama Bavarians walionekana wamechanganyikiwa, baada ya Gladbach kutumia mwanya wa nafasi chache walizopata kufunga bao la ushindi wa kukumbukwa baada ya kufunga mara tatu ndani ya dakika 14.Vinara hao wa Bundesliga, ambao walikuwa wameshinda mechi 13 kati ya 14 zilizopita za ligi, walikosa nafasi kibao katika kipindi cha kwanza huku mojawapo ya wazi ni ile ya Kingsley Coman kabla ya kupokea kipondo baada ya mapumziko.Tunatakiwa kujilaumu wenyewe kwa kufungwa, alisema winga Mfaransa Franck Ribery, aliyeingia uwanjani baada ya mapumziko ya mechi nane kutokana na majeruhi na aliyefunga bao la kufutia machozi la timu yake.Tulitakiwa kuwa mbele kwa mabao mawili au matatu ndani ya kipindi cha kwanza tu. Badala yake Gladbach alifunga baada ya kutumia vizuri nafasi moja waliyopata. Sasa inabidi kuweka kando matokeo haya na kuangalia mbele.Bayern, ambao tayari wamefuzu kwa hatua ya makundi ya Ligi ya Mabingwa wa Ulaya wako pointi nane juu katika msimamo wa Bundesliga, wamekuwa wakifanya vizuri msimu huu, wakivunja rekodi kwa kutwaa pointi 40 kati ya 42 kabla ya mchezo huo wa Jumamosi.Timu hiyo katika kipindi cha kwanza ilikuwa ikipewa nafasi kubwa ya kuibuka na ushindi, lakini walishindwa kupata ushindi huo huku kikwazo kikubwa kikiwa ni kipa wa Gladbach, Yann Sommer ambaye yuko katika kiwango cha juu. Robert Lewandowski, Thomas Mueller na Coman wote kwa nyakati tofauti walikaribia kufunga lakini mipira yao iligonga mwamba katika kipindi cha kwanza.Katika kipindi cha kwanza tulikuwa vizuri lakini kwa bahati mbaya tulishindwa kufunga, alisema kocha wa Bayern Pep Guardiola alipozungumza na waandishi wa habari.Baada ya bao la kwanza tulipotezana. Gladbach walicheza vizuri.Kwa wenyeji huo ni mchezo wa 10 mfululizo bila ya kufungwa chini ya kocha Andre Schubert, aliyeichukua timu hiyo baada ya kufungwa mara tano mfululizo na kuiongoza timu hiyo kutoka nafasi ya 18 hadi ya tatu katika msimamo wa ligi hiyo.Ukiwa unataka kucheza vizuri dhidi ya Bayern unatakiwa kucheza huku ukijiamini na tulifanya hivyo, alisema Schubert, ambaye alicheza kwa mfumo wa aina yake kwa kutumia mabeki watatu ili kuutawala mchezo wa Bayern kupitia katikati.  <topic>: MICHEZO 